b'\n_START_ARTICLE_\nSkype\n_START_SECTION_\nOhjelmiston historiaa\n_START_PARAGRAPH_\nSkypen kehittiv\xc3\xa4t virolainen Toivo Annus, ruotsalainen Niklas Zennstr\xc3\xb6m ja tanskalainen Janus Friis Tallinnassa yhdess\xc3\xa4 virolaisen ohjelmistokehitt\xc3\xa4j\xc3\xa4ryhm\xc3\xa4n kanssa._NEWLINE_Zennstr\xc3\xb6m ja Friis kehittiv\xc3\xa4t aikoinaan my\xc3\xb6s KaZaA-vertaisverkko-ohjelman._NEWLINE_Skype-yhti\xc3\xb6n p\xc3\xa4\xc3\xa4maja on Luxemburgissa ja sill\xc3\xa4 on toimistot my\xc3\xb6s Lontoossa ja Tallinnassa._NEWLINE_eBay osti Skypen syyskuussa vuonna 2005 ja maksoi siit\xc3\xa4 noin 2,6 mrd USD. Kauppahintaa kritisoitiin yleisesti liian kalliiksi._NEWLINE_10. toukokuuta 2011 ilmoitettiin, ett\xc3\xa4 Microsoft ostaa Skypen 8,5 miljardilla dollarilla (n. 6,1 mrd euroa).\n_START_SECTION_\nSkypeOut\n_START_PARAGRAPH_\nSkype tarjoaa maksullista SkypeOut-palvelua, jonka avulla pystyy soittamaan normaaliin lanka- tai matkapuhelinverkkoon (ei kuitenkaan h\xc3\xa4t\xc3\xa4numeroihin). Soittotaksat ovat ulkomaille halvat, sill\xc3\xa4 Skype k\xc3\xa4ytt\xc3\xa4\xc3\xa4 aina paikallispuhelutaksaa (ppm)._NEWLINE_SkypeOut ei osaa n\xc3\xa4ytt\xc3\xa4\xc3\xa4 soittajan numerona SkypeIn-numeroa. T\xc3\xa4m\xc3\xa4 on yksi suurimmista rajoitteista palvelun yleistymiselle Suomessa, jossa matkapuhelimia k\xc3\xa4ytt\xc3\xa4v\xc3\xa4t ihmiset ovat tottuneet n\xc3\xa4kem\xc3\xa4\xc3\xa4n soittajan numeron._NEWLINE_Nyt ainakin Espanjasta soitettaessa Skypell\xc3\xa4, vaikkapa johonkin Suomessa olevaan k\xc3\xa4nnykk\xc3\xa4\xc3\xa4n, vastaaja n\xc3\xa4kee soittajan k\xc3\xa4nnykk\xc3\xa4numeron, olipa oma k\xc3\xa4nnykk\xc3\xa4 p\xc3\xa4\xc3\xa4ll\xc3\xa4 tai ei. Kun numeron\xc3\xa4ytt\xc3\xb6palvelu otetaan k\xc3\xa4ytt\xc3\xb6\xc3\xb6n, on k\xc3\xa4nnyk\xc3\xa4n oltava p\xc3\xa4\xc3\xa4ll\xc3\xa4 (varmistussoitto). Palvelu on vapaaehtoinen ja maksuton._NEWLINE_Soittoaikaa Skypeen voi tilata luottokortilla tai R-kioskilta saatavilla latauslipukkeilla (voucher). Kev\xc3\xa4\xc3\xa4ll\xc3\xa4 2007 R-kioskilta ostettavan voucherin saatavuus on heikentynyt, sit\xc3\xa4 ei ole toimitettu useisiin R-Kioskeihin, vaikka aloituspakkauksia on edelleen vapaasti saatavilla.\n_START_SECTION_\nSkypeIn\n_START_PARAGRAPH_\nSkypeIn on palvelu, jossa 50 euron vuosimaksulla (tai 15 \xe2\x82\xac/3 kk) saa k\xc3\xa4ytt\xc3\xb6\xc3\xb6ns\xc3\xa4 puhelinnumeron, johon soitettaessa puhelu yhdistyy omaan Skype-palveluun ts. k\xc3\xa4yt\xc3\xa4nn\xc3\xb6ss\xc3\xa4 omalle tietokoneelle._NEWLINE_Vuoden 2012 alussa Suomessa puhelinnumeroita oli saatavilla suuntanumeroilla 02 (Turku), 03 (H\xc3\xa4me), 08 (Oulu) ja 09 (Helsinki). Puhelinnumero toimii kuin tavallinen lankapuhelinnumero eli soittaja maksaa vain normaalin puheluhinnan riippumatta siit\xc3\xa4, miss\xc3\xa4 p\xc3\xa4in maailmaa puheluun vastataan.\n_START_SECTION_\nSkype-ohjelmiston kritiikki\xc3\xa4\n_START_PARAGRAPH_\nRanskan julkiset virastot ovat antaneet ohjeen, joka kielt\xc3\xa4\xc3\xa4 Skypen k\xc3\xa4yt\xc3\xb6n, koska sen toimintaperiaatteet ja salausj\xc3\xa4rjestelm\xc3\xa4 j\xc3\xa4tt\xc3\xa4v\xc3\xa4t periaatteellisen tietoturva-aukon. Lis\xc3\xa4ksi  Skype voi ajoittain kuormittaa verkkoyhteyksi\xc3\xa4 tavattomasti, sill\xc3\xa4 jokainen k\xc3\xa4ytt\xc3\xa4j\xc3\xa4 toimii tietyiss\xc3\xa4 tilanteissa verkon solmukohtana v\xc3\xa4litt\xc3\xa4en muiden liikennett\xc3\xa4 eteenp\xc3\xa4in vertaisverkossa._NEWLINE_Skype k\xc3\xa4ytt\xc3\xa4\xc3\xa4 verkossa olevia Skype-palveluun kirjautuneita koneita v\xc3\xa4litt\xc3\xa4jin\xc3\xa4. T\xc3\xa4m\xc3\xa4 valtuutus kysyt\xc3\xa4\xc3\xa4n Skypen asennuksessa, mutta harvat huomaavat saati ymm\xc3\xa4rt\xc3\xa4v\xc3\xa4t, mit\xc3\xa4 se tarkoittaa. Haittana on koneen resurssien k\xc3\xa4ytt\xc3\xb6, jolloin kone voi hidastua, vaikkei itse k\xc3\xa4ytt\xc3\xa4isi Skype\xc3\xa4 sill\xc3\xa4 lainkaan._NEWLINE_Kanadalaisen tutkimuksen mukaan kiinalaisen Tom-Skypen puheluita valvotaan. Ohjelma sis\xc3\xa4lt\xc3\xa4\xc3\xa4 my\xc3\xb6s ajankohtaisia avainsanoja, kuten maitojauhe (Kiinan maitojauheskandaali) sek\xc3\xa4 SARS, jotka mahdollisesti p\xc3\xa4ivittyv\xc3\xa4t uusien ohjelmap\xc3\xa4ivitysten mukana._NEWLINE_Skypell\xc3\xa4 on mm. korjaamattomia virheit\xc3\xa4 ollut vuosia aikaa korjata. Tulevan viestin \xc3\xa4\xc3\xa4ni on h\xc3\xa4irinnyt asiakkaita vuosikausia, off asennossa ja \xc3\xa4\xc3\xa4net pois p\xc3\xa4\xc3\xa4lt\xc3\xa4kin jatkaa tuttua pulputustaan.\n_START_SECTION_\nTurvallisuus\n_START_PARAGRAPH_\n4. marraskuuta 2014, Skype sai yhden pisteen seitsem\xc3\xa4st\xc3\xa4 Electronic Frontier Foundation -j\xc3\xa4rjest\xc3\xb6n pikaviestinvertailussa, jossa keskityttiin yksityisyyteen ja tietoturvaan. Skype sai pisteen siit\xc3\xa4, ett\xc3\xa4 se salaa k\xc3\xa4ytt\xc3\xa4j\xc3\xa4n ja palvelimen v\xc3\xa4lisen viestinn\xc3\xa4n. Skype menetti pisteit\xc3\xa4 siit\xc3\xa4, ett\xc3\xa4 yhteydenpitoja ei salata avaimilla, joihin yll\xc3\xa4pit\xc3\xa4jill\xc3\xa4 ei ole p\xc3\xa4\xc3\xa4sy\xc3\xa4, k\xc3\xa4ytt\xc3\xa4j\xc3\xa4t eiv\xc3\xa4t voi varmistaa, ettei yhteydenpidossa ole tapahtunut mies v\xc3\xa4liss\xc3\xa4 -hy\xc3\xb6kk\xc3\xa4yst\xc3\xa4, menneet viestit eiv\xc3\xa4t ole turvattuja, jos vanhat salausavaimet varastetaan, l\xc3\xa4hdekoodi ei ole avoin itsen\xc3\xa4iselle tarkastelulle, turvasuunnittelua ei ole dokumentoitu riitt\xc3\xa4v\xc3\xa4n hyvin eik\xc3\xa4 ulkopuolinen taho ole tarkastanut l\xc3\xa4hdekoodia viimeisen 12 kuukauden aikana.'